**NOTĂ INFOMATIVĂ**

**la proiectul Hotărârii Guvernului cu privire**

**la crearea Inspectoratului pentru Protecția Mediului**

**1. Condițiile ce au impus elaborarea proiectului și finalitățile urmărite.**

În urma constatării situaţiei nesatisfăcătoare în domeniul controlului de stat asupra activităţii de întreprinzător, Guvernul şi-a propus revizuirea cadrului normativ în domeniu în vederea atingerii unei eficienţe maxime a acestui instrument - controlul de stat, precum şi micşorarea constantă a presiunii asupra mediului de afaceri. Mai mult, acest obiectiv - reducerea poverii asupra agenţilor economici, în special prin scăderea numărului de controale, dar şi prin asigurarea proporţionalităţii acestora - este stabilit şi în Strategia reformei cadrului de reglementare a activităţii de întreprinzător pentru anii 2013-2020, aprobată prin Hotărârea Guvernului nr. 1021 din 16 decembrie 2013, în care s-a propus ameliorarea cadrului normativ şi legislativ, care reglementează controlul de stat.

În vederea realizării acestor obiective, la 23 septembrie 2016, Parlamentul a adoptat Legea nr. 230 pentru modificarea şi completarea unor acte legislative (în continuare - Legea nr. 230 din 23 septembrie 2016). Actul legislativ numit a adus mai multe modificări cadrului legislativ privind procedura controlului de stat asupra activităţii de întreprinzător. Suplimentar, însă, Legea nr. 230 din 23 septembrie 2016 a instituit şi **un nou sistem instituţional de control**, adică a revizuit totalitatea organelor cu drept de control de stat.

Pentru a asigura implementarea completă şi eficientă a prevederilor Legii nr. 230 din 23 septembrie 2016, s-a impus necesitatea reorganizării organelor de control în limita prevederilor noii anexe la Legea nr. 131 din 8 iunie 2012 privind controlul de stat al activităţii de întreprinzător.

Instituţiile supuse reorganizării din domeniul protecției mediului și resurselor naturale sunt: Inspectoratului Ecologic de Stat și Serviciului Piscicol.

**Obiectivul** urmărit prin promovarea acestui proiect de act normativ este crearea unui singur organ de control în domeniul protecției mediului și resurselor naturale - **Inspectoratul pentru Protecția Mediului**, competentă în domeniile de control atribuite în competenţă prin noua anexă la Legea nr. 131 din 8 iunie 2012 privind controlul de stat al activităţii de întreprinzător, conform modificărilor aduse prin Legea nr. 230 din 23 septembrie 2016 în partea ce se referă la efectuarea controlului de stat al activităţii de întreprinzător.

Întru realizarea obiectivului trasat, a fost elaborat proiectul Hotărârii Guvernului cu privire la crearea Inspectoratului pentru Protecția Mediului, prevederile căruia le expunem mai jos.

**2. Principalele prevederi ale proiectului și evidențierea elementelor noi.**

Conform proiectului hotărârii Guvernului, urmează a fi creat Inspectoratul pentru Protecția Mediului în baza reorganizării Inspectoratului Ecologic de Stat, prin fuziune (absorbție) a Serviciului Piscicol.

Urmare a fuziunii, patrimoniul, unităţile de personal stabilite în efectivul-limită şi bugetul pentru anul 2017 ale instituţiilor numite se vor transmite Inspectoratului pentru Protecția Mediului, acesta fiind succesorul de drepturi și obligații al instituţiilor care fuzionează.

Personalul angajat al Inspectoratului Ecologic de Stat și Serviciului Piscicol este transferat în Inspectoratul pentru Protecția Mediului, cu respectarea prevederilor legislaţiei muncii.

Având în vedere excluderea competenţelor în domeniul controlului de stat ale Agentiei pentru Geologie si Resurse Minerale, din statele de personal aprobate ale acesteea, 5 unităţi de personal din contul funcţiilor de control a resurselor minerale şi bugetul pentru anul 2017 stabilit pentru acestea se transmit Inspectoratul pentru Protecția Mediului. Personalul angajat în funcţiile transmise se transferă în Inspectoratul pentru Protecția Mediului, conform prevederilor legislaţiei muncii.

Pentru reorganizarea propusă se oferă un termen de 2 luni, în limitele căruia urmează:

1) să se realizeze fuziunea instituţiilor numite, conform prevederilor Regulamentului cu privire la modul de transmitere a bunurilor proprietate publică, aprobat prin Hotărârea Guvernului nr. 901 din 31 decembrie 2015;

2) să se stabilească structura organizatorică a Inspectoratului pentru Protecția Mediului, astfel încât aceasta să curpindă:

- consiliul de soluționare a disputelor, conform prevederilor art. 30 alin. (5) din Legea nr. 131 din 8 iunie 2012 privind controlul de stat asupra activităţii de întreprinzător;

- subdiviziunile pentru siguranţa ocupaţionalăși subdiviziuni pentru analiza şi evaluarea riscurilor, şi de planificare a controalelor;

3) să se propună Guvernului spre aprobare:

- Regulamentul privind organizarea şi funcţionarea Inspectoratului pentru Protecția Mediului, precum şi modificările la celelalte acte normative care reglementează activitatea instituţiilor reorganizate şi care necesită a fi ajustate în conformitate cu reorganizările propuse de prezenta hotărâre;

- structura şi efectivul-limită ale Inspectoratului pentru Protecția Mediului.

Pentru a asigura organizarea operativă a Inspectoratului pentru Protecția Mediului şi funcţionalitatea acestuia, se prevede ca, în termen de 10 zile lucrătoare de la aprobarea efectivului-limită al inspectoratului, conducătorul acesteia să aprobe statele de personal pentru instituţie.

Totodată, întru garantarea respectării termenelor indicate în proiectul actului normativ, pct. 8 al proiectului prescrie ca, imediat după publicarea prezentei hotărâri, dar nu mai târziu de 5 zile lucrătoare, conducătorii instituţiilor vizate de prezenta hotărâre vor preaviza personalul instituţiilor cu privire la reorganizare şi transfer, conform prevederilor legislaţiei muncii. Disponibilizarea salariaţilor care refuză transferul la Inspectoratul pentru Protecția Mediului urmează să se facă în conformitate cu legislaţia muncii în vigoare.

Controlul asupra executării prezentei hotărîri se pune în sarcina ministrului mediului.

**3. Fundamentarea economico-financiară.**

Implementarea prevederilor proiectului nu implică cheltuieli suplimentare de la bugetul de stat. Reorganizarea instituţiilor urmează să se facă în limita bugetelor deja aprobate pentru anul 2017.

**4. Impactul proiectului.**

Prevederile proiectului vor crea un sistem instituţional funcţional, optimizat şi consolidat în domeniile de competenţă, în special în partea ce se referă la atribuţiile în domeniul controlului de stat al activităţii de întreprinzător. Implicit, aprobarea prevederilor propuse va permite şi realizarea scopurilor Legii nr. 230 din 23 februarie 2016 – diminuarea sarcinii controalelor de stat asupra activităţii de întreprinzător, dar şi consolidarea capacităţilor funcţionale, promovarea unei viziuni unice în ceea ce privește controlul domeniilor protecției mediului și resurselor naturale.

**5.** **Modul de încorporare în sistemul actelor normative în vigoare.**

Pentru asigurarea implementării prevederilor proiectului va fi necesară amendarea suplimentară a actelor normative care reglementează aspecte de structură, cât şi aspecte privind activitatea instituţiilor vizate de prezentul proiect de hotărâre de Guvern.

**Viceprim-ministru,**

**ministru al economiei Octavian CALMÎC**